當今樂壇天王大爆曾唱酒吧騷被柴台:一籃花生殼就飛埋嚟!
由黎芷珊主持的全新節目《芷珊約您》今晚(28日)播出第二集的嘉賓是張敬軒(軒仔),芷珊飛到紐約直擊軒仔美國巡唱的最後一站,軒仔於能夠容納1萬9千人的UBS Arena開騷,更是首位於該處開騷的華人歌手,認真威水。
開騷前一天,芷珊去到軒仔下榻的酒店進行突擊檢查,當時穿着浴袍的軒仔匿在房中熨衣服,場面搞笑。之後芷珊要求檢查軒仔行李,向來搞鬼的軒仔從行李中拿出幾個棒狀物,原來棒狀物是放濕器,軒仔透露睡覺前會將它們放床邊四角放濕以Keep住靚聲。
軒仔談2004年低潮期:嗰刻開始覺得我嘅生活同命運已經唔喺自己手上
為了幫軒仔開騷前鬆一鬆,芷珊特別訂了一輛Limo(豪華轎車)孖軒仔去喜雀兒市場閒逛兼食好西,軒仔看到超長的Limo不禁露出O嘴表情,兩人在車上一邊歎香檳一邊傾偈,Chill到爆!入行廿年的軒仔現在事業一帆風順,芷珊問他曾否遇過經濟困難?軒仔坦言有:「十個煲六個蓋囉,特別2004年開始,屋企係有困難,嗰刻係開始覺得我嘅生活同命運已經唔喺自己手上。」軒仔亦承認曾為賺錢做過一些自己不喜歡的事情,並感嘆:「點解我會做歌手?因為搵錢搵得快。」軒仔續指年輕時因為等錢使,曾以十萬人仔賣斷收錄了《斷點》的專輯版權,並感嘆:「當年《斷點》據我所知(依家)係過億版稅。」講到未紅時,曾流連酒吧唱歌賺錢的軒仔,受過不少客人不禮貌對待,軒仔說:「唔需要有原因,一籃花生殼就飛埋嚟!」軒仔指當時雖自覺有點Hurt,但問了自己兩條問題後便決定放下情緒積極處理面對,最終以超高EQ應對危機,並磨練出日後的圓滑性格。
拒做「老海鮮」
去到喜雀兒市場後,兩人Chill住閒逛兼大歎海鮮餐,軒仔更親手餵芷珊吃東西!兩人吃東西時繼續深入交流;被問到如何勉勵後輩,軒仔即就地取材笑言不想做「老海鮮」:「要保持平和嘅競爭心態,先可以行得更遠。 同埋最緊要係要有自信,其實你係有地位嘅,就算企好遠都好,人哋都會框番你出嚟。」翌日正式開騷日,芷珊又帶觀眾直擊後台重地兼綵排情況,現場所見軒仔特別認真對待綵排,對所有細節更是一絲不苟,還大拋「愛粉Bite」:「唔可以Hea做,因為你唔會知自己嗰一晚、嗰一首歌對觀眾係有幾咁大嘅意義,所以每個環節都唔可以放過,呢樣係我爸爸教,教我要按章、按時、按量去做好演出。」